Hei, denne artikkelen er over ett år gammel og kan inneholde utdatert informasjon

Minnesmerket etter 22. juli i Tønsberg ble i natt utsatt for hærverk. Forbipasserende oppdaget at det var sprayet et hakekors på minnesteinen som står ved Hotel klubben, ifølge Tønsberg Blad.

- Vi jobber med å vaske det bort nå og håper det er borte innen markeringen. Vi ønsker jo ikke at det skal være der, sier driftsingeniør Oddbjørn Myhren i Tønsberg kommune til Dagbladet og legger til at dette ikke har skjedd tidligere.

Myhren forklarer at det var noen forbipasserende på vei til jobb som oppdaget hakekorset og ringte inn til kommunen for å melde fra.

Mandag er det åtte år siden Norge ble rammet av terroren i Regjeringskvartalet og på Utøya.

- Denne motbydelige handlingen viser hvor viktig det er at vi fortsetter å markere 22. juli, og at vi hver dag står opp for demokrati og bekjemper alle former for ekstremisme, skriver kunnskaps- og integreringsminister Jan Tore Sanner på Twitter.

I Tønsberg er det planlagt en markering ved minnesmerket som står ved Hotel Klubben.

Tønsberg kommune Bydrift opplyser til Tønsberg Blad litt over klokken 7 mandag morgen at de har fått vasket bort det meste, og at alt vil være borte til markeringen.

Politiet har foreløpig ikke noen mistenkte, melder NRK.